text: [{"text_idx": "#000001", "text": "Nu\u0301 er sendir\u00f8\u00f0in hja\u0301 BBC, \u201cSecrets of the Super Agers\u201d hja\u0301 Michael Mosley, li\u00f0ug, og ein av teimum seks p\u00f8rtunum sny\u0301r seg um f\u00f8royska heilsugransking, har kvinnurnar i\u0301 FC Tro\u0301n, i\u00f0 i\u0301\u00f0ka heilsufo\u0301tbo\u0301lt, eru a\u0301 breddanum"}, {"text_idx": "#000006", "text": "Talan er um seks partar um, hvi\u0301 vit eldast, og hvi\u0301 n\u00f8kur okkara ikki eldast sum vanligt er, ella var\u00f0veita eina go\u0301\u00f0a heilsu upp i\u0301 a\u0301rini. Hv\u00f8r partur er 50 minuttir til longdar, og annar partur er um granskingarverk\u00e6tlanina hja\u0301 Magna Mohr, sum upprunaliga fekk heiti\u00f0 Svim og Sp\u00e6l (SOS). Talan er um verk\u00e6tlan, sum fo\u0301r av bakkastokki i\u0301 2013, har 85 mi\u00f0alaldrandi f\u00f8royskar kvinnur, sum ikki vo\u0301ru kropsliga virknar, antin vandu fo\u0301tbo\u0301lt, svumu langar teinar ella stuttar skjo\u0301tar teinar i\u0301 15 vikur. Eisini var ein kontrollbo\u0301lkur vi\u00f0, sum ikki broytti liviha\u0301tt."}, {"text_idx": "#000007", "text": "Verk\u00e6tlanin er almannakunngj\u00f8rd i\u0301 fleiri vi\u0301sindaligum greinum i\u0301 vi\u00f0urkendum i\u0301tro\u0301ttarmedisinskum vi\u0301sindaligum ti\u0301\u00f0arritum. Verk\u00e6tlanin var\u00f0 longd i\u0301 eitt a\u0301r fyri fo\u0301tbo\u0301ltskvinnurnar, sum eftir hetta a\u0301ri\u00f0 stovna\u00f0u si\u0301tt egna fo\u0301tbo\u0301ltsfelag, FC Tro\u0301n. T\u00e6r sp\u00e6la framvegis fleiri fer\u00f0ir um vikuna og hava nu\u0301 sp\u00e6lt regluliga i\u0301 10 a\u0301r."}, {"text_idx": "#000008", "text": "I\u0301 2022 gj\u00f8rdu Magni Mohr og hansara granskingarbo\u0301lkur eina 9-a\u0301ra uppfylging av FC Tro\u0301n-kvinnunum. Her vo\u0301r\u00f0u t\u00e6r, sum hava sp\u00e6lt i\u0301 samfull ni\u0301ggju a\u0301r, har t\u00e6r i\u0301 mi\u00f0al hava havt 800 venjingar a\u0301 ein ti\u0301ma, aftur kanna\u00f0ar vi\u00f0 somu kanningum. Eisini vo\u0301r\u00f0u t\u00e6r i\u0301 kontrollbo\u0301lkinum kanna\u00f0ar fyri at vi\u0301sa munin a\u0301 almennu heilsust\u00f8\u00f0uni millum t\u00e6r, i\u00f0 hava regluliga fo\u0301tbo\u0301ltsvenjing yvir longri ti\u0301\u00f0, og t\u00e6r, i\u00f0 ikki venja regluliga."}, {"text_idx": "#000009", "text": "Ta\u00f0, sum ger kanningina serstaka, er, at meginparturin av kvinnunum eru farnar i\u0301 skiftisa\u0301rini hetta ti\u0301\u00f0arskei\u00f0i\u00f0. Og ta\u00f0 var eisini ju\u0301st hetta, sum kveikti a\u0301hugan hja\u0301 BBC."}, {"text_idx": "#000012", "text": "\u2013 Tey spurdu okkum um 10 d\u00f8mi, og vit sendu teimum d\u00f8mi u\u0301r USA, Brasil, Portugal, Danmark og F\u00f8royum, har SOS-kanningin var f\u00f8royska i\u0301kasti\u00f0. Tey valdu hana, ti\u0301 at hetta ein av heimsins longstu interventio\u0301nskanningum vi\u00f0 kropsligari venjing, og so hetta serliga, at hetta hendir, me\u00f0an kvinnurnar eru a\u0301 veg i\u0301 skiftisa\u0301rini. Si\u0301\u00f0an gekk ta\u00f0 skjo\u0301tt, og BBC fekk so eisini samband vi\u00f0 Tro\u0301n-kvinnurnar, sum so eisini hava veri\u00f0 vi\u00f0 at samskipa uppt\u00f8kurnar, sigur Magni Mohr."}, {"text_idx": "#000013", "text": "Michael Mosley er vertur i\u0301 dokumentarr\u00f8\u00f0ini hja\u0301 BBC, og sja\u0301lvur hevur hann eisini veri\u00f0 heilsugranskari. Her ger hann samr\u00f8\u00f0u a\u0301 Eysturv\u00f8lli i\u0301 Havn vi\u00f0 Anniku, sum i\u0301\u00f0kar heilsufo\u0301tbo\u0301lt (Mynd: BBC)"}, {"text_idx": "#000014", "text": "F\u00f8royski parturin i\u0301 kanningini sny\u0301r seg um beinagrindsheilsu, ti\u0301 at vit vita, at skiftisa\u0301rini gera, at kvinnur fa\u0301a munandi verri beinheilsu. Ein av trimum kvinnum yvir 50 a\u0301r bro\u0301ta bein sum u\u0301rslit av beinbroyskni ella byrjandi beinbroyskni. Hetta hevur sera ke\u00f0iligar avlei\u00f0ingar fyri hesar kvinnur, men kostar eisini samfelagnum o\u0301metaliga sto\u0301rar upph\u00e6ddir. To\u0301 vi\u0301sir kanningin hja\u0301 Magna Mohr og hansara samstarvsfelagum, at hetta ikki hendir fyri allar kvinnur."}, {"text_idx": "#000015", "text": "FC Tro\u0301n-kvinnurnar megna sum bo\u0301lkur at var\u00f0veita si\u0301na beinheilsu, og sto\u0301rir batar si\u0301ggjast hja\u0301 summum teirra, serstakliga i\u0301 beinunum, ovasta partinum av l\u00e6rbeininum og ni\u00f0arliga i\u0301 ryggsoyluni, ho\u0301ast t\u00e6r flestu fara i\u0301gj\u00f8gnum skiftisa\u0301rini. T.v.s. at ta\u00f0, sum epidemiologiskar kanningar vi\u0301sa fyri mi\u00f0altali\u00f0 av kvinnum, er ikki uttan vi\u0301\u00f0ari sannleikin fyri allar kvinnur. Eisini setir kanningin spurnartekn vi\u00f0, hvat li\u0301vfr\u00f8\u00f0ilig aldring er."}, {"text_idx": "#000017", "text": "Ta\u00f0 er ju\u0301st hetta, sum ver\u00f0ur vi\u00f0gj\u00f8rt i\u0301 BBC-sendingini, har Magni Mohr og samstarvsfelagi hansara i\u0301gj\u00f8gnum meira 25 a\u0301r, Peter Krustrup, professari i\u0301 SDU, grei\u00f0a fra\u0301 granskingarverk\u00e6tlanini og huglei\u00f0a um fyrstu u\u0301rslitini. Eisini fylgir sendingin einum royndarperso\u0301ni i\u0301 gerandisdegnum, sum er h\u00f8vu\u00f0sperso\u0301nur ella case i\u0301 sendingini, og so er sjo\u0301nvarpsli\u00f0i\u00f0 hja\u0301 BBC vi\u00f0 til venjing a\u0301 Eysturv\u00f8lli i\u0301 Havn og til kanningar a\u0301 Landssju\u0301krahu\u0301sinum."}, {"text_idx": "#000018", "text": "FC Tro\u0301n-kvinnurnar, sum venja regluliga, og sum aftur fyri fa\u0301a betri beinheilsu. Beinbroyskni er annars ein trupulleiki, sum serliga rakar kvinnur i\u0301 og eftir skiftisa\u0301rini"}, {"text_idx": "#000020", "text": "\u2013 Ta\u00f0 er o\u0301f\u00f8rt og stuttligt, at ein granskingarverk\u00e6tlan, sum var tann fyrsta av si\u0301num slagi (interventio\u0301nskanning) i\u0301 F\u00f8royum enda\u00f0i vi\u00f0 at gerast so sto\u0301r og ty\u0301dningarmikil. Hetta er eisini stuttligt fyri hesar fantastisku kvinnurnar, sum hava framt naka\u00f0 serstakt, so eg gle\u00f0ist eisini teirra vegna. At filmurin nu\u0301 ver\u00f0ur sendur um allan heim vi\u00f0 einum navni sum Michael Mosley i\u0301 vertsleiklutinum, er gott fyri alla f\u00f8royska gransking, fyri Fro\u0301\u00f0skaparsetri\u00f0, Landsju\u0301krahu\u0301si\u00f0, f\u00f8royskan fo\u0301tbo\u0301lt/i\u0301tro\u0301tt og ikki minst er hetta o\u0301metaliga go\u0301\u00f0 altjo\u0301\u00f0a umtala fyri F\u00f8roya land, sigur Magni Mohr, professari."}]